ഇനിയുമെത്ര നിഥിനമാര് ? കേരളത്തിന് പുതുമയില്ലാത്ത അരുംകൊലകള്ക്ക് അന്ത്യമുണ്ടോ..? കണ്ണീരടക്കാനാവാതെ നിലവിളിച്ചുകൊണ്ടാണ് നാട് നിഥിനയ്ക്ക് അന്ത്യാഞ്ജലി അര്പ്പിച്ചത്. രക്തം വാര്ന്നാണ് മരണം സംഭവിച്ചതെന്നാണ് പോസ്റ്റ്മോര്ട്ടം റിപ്പോര്ട്ട്. ആഴത്തിലുള്ള മുറിവാണ് കഴുത്തിലേറ്റത്. രക്തധമനികള് മുറിഞ്ഞുപോയിരുന്നു. ചേര്ത്തുപിടിച്ച് കഴുത്തറുത്തതിനാലാണ് ആഴത്തിലുള്ള മുറിവുണ്ടായത്. നിഥിനയും അമ്മയും താമസിച്ചിരുന്ന വീട്ടില് സൗകര്യമില്ലാത്തതിനാല് ബന്ധുവീട്ടിലായിരുന്നു സംസ്കാര ചടങ്ങുകള് നടന്നത്. അമ്മ ബിന്ദു മകളുടെ മരണവാര്ത്തയുടെ ഞെട്ടലില് നിന്ന് ഇനിയും തിരിച്ചുവന്നിട്ടില്ല. പ്രണയ നൈരാശ്യമെന്ന മാനസിക രോഗത്തിന്റെ പേരില് 5 കൊല്ലത്തിനിടെ കേരളത്തില് പൊലിഞ്ഞത് 14 ജീവനുകളാണ്. ഓരോ തവണയും ബലിയാടാകേണ്ടിവന്നത് കുടുംബത്തിന് ആശ്രയമായ പെണ്കുട്ടികളും. പാലാ സെന്റ് ജോസഫ് കോളേജില് പഠിക്കുന്ന നിഥിന മോളുടെ പേരാണ് ഈ പട്ടികയിലേക്ക് അവസാനം എഴുതിച്ചേര്ക്കപ്പെട്ടത്. നമുക്കും നല്ലകാലം വരും, അതിനായി ഞാന് നന്നായി പഠിക്കും എന്ന് പറഞ്ഞ് അമ്മയ്ക്ക് ധൈര്യം നല്കിയ നിഥിനയ്ക്ക് എവിടെയാണ് കാലിടറിയത്? അവസാന വര്ഷ പരീക്ഷ എഴുതാന് രാവിലെ വീട്ടില് നിന്നും പോയതായിരുന്നു നിഥിന. പഠനത്തിനിടയിലും അമ്മയെ സഹായിക്കാനായി തുണിക്കടയിലും മറ്റും ജോലി നോക്കിയിരുന്ന കുടുംബത്തിന്റെ ഏക ആശ്രയം. എന്നാല് മകള് പരീക്ഷ എഴുതി വരാന് കാത്തിരുന്ന അമ്മയെ തേടിയെത്തിയത് നിഥിനയുടെ മരണവാര്ത്തയാണ്. രണ്ട് വര്ഷമായി മകളുമായി പ്രണയത്തിലായിരുന്ന യുവാവ് അവളെ ഒരു പേപ്പര് കട്ടര് ഉപയോഗിച്ച് കൊലപ്പെടുത്തിയെന്ന ഞെട്ടലില്നിന്ന് ആ അമ്മ ഇനിയും തിരിച്ചുവന്നിട്ടില്ല പ്രണയ ബന്ധത്തില് നിന്ന് നിഥിന പിന്മാറാന് തീരുമാനിച്ചതാണ് കൊലപാതകത്തിന് കാരണമായതെന്ന് പോലീസ് പറയുന്നു. സ്വന്തം കൈയ്യിലെ ഞരമ്ബ് മുറിച്ച് നിഥിനയെ പേടിപ്പാക്കാമെന്നാണ് കൊലപാതകി ആദ്യം തീരുമാനിച്ചത്. പക്ഷേ സംസാരം വഴക്കായി മാറിയതോടെ അയാള് നിഥിനയുടെ കഴുത്തറുക്കുകയായിരുന്നുവെന്ന് ദൃക്സാക്ഷികള് പറയുന്നു. പ്രണയത്തിന്റെ പേരില് നടക്കുന്ന ഇത്തരം അരും കൊലകള് കേരളത്തിന് പുതിയതല്ല. പ്രണയാഭ്യര്ത്ഥന നിരസിച്ചതിന്റെ പേരിലാണ് രാഖിലിന്റെ തോക്കിന് മുന്നില് കണ്ണൂര് സ്വദേശിയായ മാനസ പിടഞ്ഞുവീണ് മരിച്ചത്. മകള് ഡോക്ടാറായി തിരിച്ചുവരുന്നതും കാത്തിരുന്ന ഒരു കുടുംബം ഇന്നും കണ്ണീരിലാണ്. പെരിന്തല്മണ്ണ എളനാട് സ്വദേശിയായ ദൃശ്യ, വിനീഷ് എന്ന യുവാവിന്റെ കുത്തേറ്റ് മരിച്ചത് കഴിഞ്ഞ ജൂണിലാണ്. ഉറങ്ങിക്കിടന്ന ദൃശ്യയെ വീട്ടില് അതിക്രമിച്ചു കയറി കുത്തിക്കൊല്ലുകയായിരുന്നു. ആലപ്പുഴയിലെ പോലീസ് ഉദ്യോഗസ്ഥ സൗമ്യ പുഷ്പാകരനെ വടിവാളുകൊണ്ട് വെട്ടിയ ശേഷം കൊലപാതകി അജാസ് പെട്രോള് ഒഴിച്ച് കത്തിച്ച ക്രൂരതയും കേരളം കണ്ടതാണ്. വിവാഹാഭ്യര്ത്ഥന നിരസിച്ചതാണത്രെ ഇവിടെയും കൊലയ്ക്ക് കാരണമായത്. ആത്മഹത്യയ്ക്ക് ശ്രമിച്ച് ഗുരുതരമായി പരിക്കേറ്റ അജാസ് ചികിത്സയിലായിരിക്കെയാണ് മരിച്ചത്. തൃശൂരില് എന്ജിനീയറിംഗ് വിദ്യാര്ത്ഥിനിയായ നീതുവിനെ, നിതീഷ് എന്ന ചെറുപ്പക്കാരന് പെട്രോള് ഒഴിച്ച് കത്തിച്ചതിനും വില്ലനായത് പ്രണയം തന്നെ. കത്തികൊണ്ട് ആക്രമിച്ച ശേഷം പെണ്കുട്ടിയെ ഇയാള് പെട്രോള് ഒഴിച്ച് കത്തിക്കുകയായിരുന്നു. തിരുവല്ല സ്വദേശിനിയായ കവിതയും നേരിട്ടത് ഇതേ അവസ്ഥ തന്നെ. നടുറോഡില് നാട്ടുകാര് നോക്കി നില്ക്കെയാണ് അജിന് കവിതയെ കുത്തിയ ശേഷം പെട്രോള് ഒഴിച്ച് കത്തിച്ചത്. സ്ത്രീധനത്തിന്റെ പേരിലും , പ്രണയത്തിന്റെ പേരിലും അരുകൊലകള്ക്ക് ഇരയാകേണ്ടിവരുന്ന പെണ്കുട്ടികളുടെ കഥകള് ഓരോ അമ്മമാരിലും ഞെട്ടലുണ്ടാക്കുന്നു. ഇവരുടെ കൊലപാതകങ്ങള് സമൂഹത്തോട് ചിലതൊക്കെ പറയാതെ പറഞ്ഞുവെക്കുന്നുണ്ട്. എവിടെയാണ് നമ്മുടെ പെണ്കുട്ടികള്ക്ക് കണക്കുകൂട്ടലുകള് തെറ്റുന്നത്? പ്രണയം വേണ്ട എന്ന് തോന്നുന്നിടത്ത് നിര്ത്താനും അവസാനിപ്പിക്കാനുമുള്ള സ്വാതന്ത്ര്യം ആണിനും പെണ്ണിനുമുണ്ട്. നിഥിനയെ പോലെ അമ്മയെ സ്നേഹിച്ച, നല്ല നാളെയെ സ്വപ്നം കാണുന്ന എത്ര പെണ്കുട്ടികളെ പ്രണയത്തിന്റെ പേരില് നമുക്കിനിയും നഷ്ടപ്പെടും? കാമുകന്മാരുടെ കത്തിക്കും തോക്കിനും മുന്നില് ജീവിതങ്ങള് പെലിഞ്ഞ് തീരേണ്ടവരാണോ നമ്മുടെ പെണ്കുട്ടികള്? .ആകാശത്തേക്ക് പറന്നുയരാന് ഭൂമിയില് നിന്ന് കാലടര്ത്താന് തയ്യാറായ ആയിരക്കണക്കിന് പെണ്കുട്ടികളുള്ള ഈ ലോകത്തിന് ഇതിനുള്ള ഉത്തരം കിട്ടിയേ മതിയാകൂ..